**ELŐTERJESZTÉS**

**Szombathely Megyei Jogú Város Közgyűlésének**

**Fenntarthatósági és Klímastratégiai Szakmai Bizottságának**

**2024. november 27-i ülésére**

**Tájékoztató az Európai Zöld Levél díj pályázaton való részvétel lehetőségéről és annak feltételeiről**

Tájékoztatom a Tisztelt Bizottságot, hogy az Európai Bizottság létrehozta a fenntarthatóság iránt elkötelezett európai városoknak Európa Zöld Fővárosa és az Európai Zöld Levél Díjat. A díjakkal azoknak az európai városoknak és településeknek az erőfeszítéseit ismerik el, amelyek igyekeznek csökkenteni a helyi és globális környezetre gyakorolt hatásukat, és ezzel javítják lakosaik életminőségét. Az Európa Zöld Fővárosa Díjat a legalább 100 ezer lakosú, az Európai Zöld Levél Díjat pedig legalább 20 ezer – 99 999 ezer lakosú városok kaphatják meg.

Az Európai Zöld Levél Díjjal járó 200 ezer euró pénzjutalom célja, hogy támogassa a helyi környezetvédelmi kezdeményezéseket és hozzájáruljon a város fenntarthatósági jövőképének megvalósulásához. A díjat évente legfeljebb két városnak ítélik oda. A pályázatok szakmai értékelését egy héttagú független szakértőkből álló testület végzi el. Az alábbi hét környezeti mutató alapján tekintik át és értékelik a versengő városok teljesítményét:

1. levegőminőség;
2. vízminőség;
3. biodiverzitás, zöldterületek és fenntartható földhasználat;
4. hulladékkezelés és körforgásos gazdaság;
5. zajártalom;
6. éghajlatváltozás: a hatások enyhítése;
7. éghajlatváltozás: a hatásokhoz való alkalmazkodás.

Az elbírálás után az Európai Bizottság kiválasztja a döntőbe jutott városokat, melyek zsűri előtt mutathatják majd be városuk környezetvédelmi jövőképét, valamint azt, hogy az Európai Zöld Levél díj elnyerése esetén milyen kommunikációs és cselekvési tervvel készülnek az elkövetkező két évben.

A pályázat összeállítása és a pályázati útmutatóban foglalt szakmai és formai követelményeknek megfelelően történő benyújtása gyakorlott szakmai tudást igényel. A pályázat előkészítéséhez költségvetési forrás biztosítása szükséges.

Az Európai Zöld Levél díj nagyszerű lehetőség arra, hogy aktívan ösztönözzük városunkat, a polgárokat, hogy még zöldebben és fenntarthatóbban gondolkodjanak.

Kérem a Tisztelt Bizottságot, hogy alakítsa ki a pályázattal és a megfelelő szakmai előkészítéshez szükséges árajánlatok bekérésével kapcsolatos szakmai véleményét.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2024. november „ ”**

 **/: Dr. Nemény András :/**

**HATÁROZATI JAVASLAT**

**….…./2024. (XI. 27.) FKSZB sz. határozat**

1. A Fenntarthatósági és Klímastratégiai Szakmai Bizottság a „Tájékoztató az Európai Zöld Levél díj pályázaton való részvétel lehetőségéről és annak feltételeiről” című előterjesztést megtárgyalta és az abban foglaltakat tudomásul veszi.
2. A Bizottság az SZMSZ 69. § 5. pontja alapján javasolja a Polgármesternek, hogy az előterjesztésben megfogalmazott szempontok szerinti vizsgálat kidolgozására, illetve a pályázat előkészítésére vonatkozóan kérjen be árajánlatokat.

**Felelős:** Németh Ákos, a Fenntarthatósági és Klímastratégiai Szakmai Bizottság elnöke

(A végrehajtásért:

 dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** 2024. december 31.